ROZHODNUTIE KOMISIE
z 3. aprila 2008
o pravidlách Anglicka, Walesu, Severného Írska a Škótska týkajúcich sa udeľovania výnimiek z povolení pre podniky a zariadenia zhodnocujúce nebezpečný odpad podľa článku 3 smernice Rady 91/689/EHS
[oznámené pod číslom K(2008) 1212]
(Len anglické znenie je autentické)
(Text s významom pre EHP)
(2008/350/ES)
KOMISIA EURÓPSKYCH SPOLOČENSTIEV,
so zreteľom na smernicu Rady 91/689/EHS z 12. decembra 1991 o nebezpečnom odpade (1), a najmä na jej článok 3 ods. 4,
keďže:
1. OZNÁMENÉ VNÚTROŠTÁTNE OPATRENIA
(1)
Spojené kráľovstvo zaslalo Komisii prostredníctvom oznámení z 13. septembra 2005, 18. januára 2006, 3. a 4. augusta 2006 a 6. decembra 2006 navrhované zmeny existujúcich výnimiek z povoľovania odpadového hospodárstva týkajúcich sa nebezpečného odpadu v Anglicku, Walese a Škótsku stanovených v dodatku 3 (činnosti oslobodené od povoľovania nakladania s odpadmi) k predpisom z roku 1994 o povoľovaní nakladania s odpadmi (administratívny predpis (AP) č. 1056/1994 v znení zmien a doplnení).
(2)
Spojené kráľovstvo oznámilo iba odseky 17 bod 1, 18 bod 1, 38, 39 bod 1 a 2, 43, 45 bod 1 a 2, 47A bod 2 a 48A bod 2 návrhu predpisov z roku 2006 o výnimkách z nakladania s odpadmi (zmena a doplnenie a súvisiace ustanovenia) (Anglicko a Wales), ktoré sa týkajú nebezpečného odpadu. V prípade Severného Írska boli oznámené odseky 49 - 51 prílohy A k dodatku A k dodatku 2 (výnimky z povoľovania nakladania s odpadmi) predpisov z roku 2003 o povoľovaní nakladania s odpadmi (Severné Írsko). Naopak, Škótsko oznámilo výnimky z udeľovania povolenia, ktorými sa spoločne riadi nebezpečný a iný ako nebezpečný odpad (odseky 3 písm. a) bod ii), 3 písm. c), 6 bod 1 a 2, 17 bod 1, 18 bod 2 písm. a) a b), 28, 36 bod 1 až 3, 38, 39 bod 1 a 2, 43 bod 1 až 3, 45 bod 1 a 2, 47 bod 2 a 48 bod 2 návrhu zmeny a doplnenia predpisov z roku 2006 o povoľovaní nakladania s odpadmi (Škótsko).
2. HODNOTENIE
(3)
Pokiaľ ide o zhodu s článkom 3 ods. 2 smernice 91/689/EHS, oznámené výnimky týkajúce sa nebezpečného odpadu v Anglicku, Walese, Severnom Írsku a Škótsku spĺňajú požiadavky uvedenej smernice. V oznámených návrhoch sú uvedené druhy a maximálne množstvá nebezpečných odpadov a stanovené ďalšie požiadavky týkajúce sa vykonávania skladovacích činností. Typológia príslušného odpadu je primerane stanovená podľa rozhodnutia Komisie 2000/532/ES z 3. mája 2000, ktorým sa nahrádza rozhodnutie 94/3/ES ustanovujúce zoznam odpadov podľa článku 1 písm. a) smernice Rady 75/442/EHS o odpade a rozhodnutie Rady 94/404/ES ustanovujúce zoznam nebezpečných odpadov podľa článku 1 ods. 4 smernice Rady 91/689/EHS o nebezpečnom odpade (2).
(4)
Odsek 38 oznámených návrhov týkajúci sa uskladnenia odpadu, ktorý sa testuje s cieľom určiť jeho triedu a zabezpečiť, aby sa správne upravoval, neobsahuje primeraný odkaz podľa rozhodnutia 2000/532/ES. Komisia však akceptovala túto výnimku, pretože testovanie a analýza odpadu sú nutné na zistenie vlastností určitých odpadov, vrátane skutočnosti, či je alebo nie je nebezpečný. Správny odkaz na odpad sa teda môže uviesť až po testovaní a vhodnej úprave odpadu. Výnimka sa nerozširuje na žiadnu úpravu odpadu, ktorá sa bude riadiť samostatným povolením na úpravu odpadu.
(5)
Komisia sa domnieva, že pokiaľ ide o oznámené výnimky, stanovenie limitov obsahu nebezpečných látok v odpade a limitných hodnôt emisií by bolo neprimerané. Komisia sa domnieva, že splnením ostatných požiadaviek uvedených v článku 3 ods. 2 a článku 3 ods. 3 smernice 91/689/EHS je nakladanie s odpadom oslobodeným od povoľovania uspokojivo zabezpečené podľa článku 1 ods. 1 smernice 91/689/EHS.
(6)
Pokiaľ ide o podmienku v článku 3 ods. 2 smernice 91/689/EHS týkajúcej sa zhody druhov alebo množstiev odpadu a spôsobov zhodnocovania s podmienkami stanovenými v článku 4 smernice Európskeho parlamentu a Rady 2006/12/ES z 5. apríla 2006 o odpadoch (3), odsek 4 bod 1 písm. a) dodatku 4 k AP č. 1056/1994 predstavuje zdvojenie požiadavky článku 4 smernice 2006/12/ES. Podmienka článku 3 ods. 2 smernice 91/689/EHS je preto splnená.
(7)
V predpise 18 ods. 1 AP č. 1056/1994 sa stanovuje, že je porušením, ak zariadenie alebo podnik pokračuje v činnosti oslobodenej od povoľovania zahŕňajúcej zhodnocovanie alebo zneškodňovanie odpadu bez zaregistrovania u príslušného registračného orgánu. Požiadavka registrácie uvedená v článku 3 ods. 3 smernice 91/689/EHS je preto prostredníctvom uvedeného ustanovenia splnená.
(8)
Komisia sa radila s členskými štátmi, pokiaľ ide o ich názor na zhodu oznámených výnimiek s článkom 3 smernice 91/689/EHS. Počas konzultačnej fázy žiadny členský štát nevyjadril námietku proti návrhu prijímaných pravidiel.
3. ZÁVER
(9)
Vzhľadom na konzultácie s členskými štátmi a vzhľadom na vlastnú analýzu, že návrh pravidiel je v súlade s požiadavkami článku 3 smernice 91/689/EHS, by sa návrh pravidiel mal nakoniec schváliť.
(10)
Príloha k tomuto rozhodnutiu obsahuje zhrnutie pravidiel oznámených Spojeným kráľovstvom, ktoré sú v súlade s podmienkami stanovenými v článku 3 ods. 2 a 4 smernice 91/689/EHS v súvislosti s článkom 11 ods. 1 písm. b) smernice 2006/12/ES. Tento súhlas sa týka výlučne ustanovení zhrnutých v prílohe a nemá vplyv na uplatňovanie iných ustanovení uvedených v smerniciach 2006/12/ES a 91/689/EHS alebo iných právnych predpisov Spoločenstva na oznámené predpisy.
(11)
Opatrenia ustanovené v tomto rozhodnutí sú v súlade so stanoviskom výboru zriadeného podľa článku 18 smernice 2006/12/ES,
PRIJALA TOTO ROZHODNUTIE:
Článok 1
Pravidlá o výnimkách z udeľovania povolení týkajúcich sa zhodnocovania nebezpečných odpadov stanovené v návrhu predpisov z roku 2006 o výnimkách z povoľovania nakladania s odpadmi (zmena a doplnenie a súvisiace ustanovenia) (Anglicko a Wales), predpisoch z roku 2006 o odpade z elektrických a elektronických zariadení (povoľovanie odpadového hospodárstva) (Severné Írsko) a predpisoch z roku 2006 o zmene a doplnení povoľovania nakladania s odpadmi (Škótsko), oznámené Spojeným kráľovstvom a uvedené v prílohe k tomuto rozhodnutiu sú v súlade s článkom 3 ods. 2 a 4 smernice 91/689/EHS.
Článok 2
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 3. apríla 2008